text: Skolereform: Engelsk fra 1. klasse
  03 december 2012 kl. 16.16
  Regeringen lægger i den nye skolereform op til at børnene skal lære engelsk allerede fra første klasse. På Stensballeskolen i Horsens har de små elever leget og sunget på engelsk siden sommerferien.
  TV SYD er med til engelsk hos 2A på Stensballeskolen ved Horsens. Hele timen foregår kun på engelsk.
  Normalt skal børnene vente til 3. klasse med at få engelsk. På Stensballeskolen har de fået lov til at undervise i engelsk i 1. og 2. klasse som forsøg.
  De bruger et interaktivt undervisningsmateriale, som læreren, Knud Lindhardt, selv har udviklet og har solgt til de nordiske lande. Det består af opgaver med tal og farver. Desuden er der sange som for eksempel handler om børnenes krop.
  Regeringens ønske om en undervisningsreform skal indeholde mere af denne aktive type undervisning.
  